গুম ও গুপ্তহত্যা ছাড়াও ডাকাত পরিচয়ে গণপিটুনিতে মানুষ হত্যার খবর ছিল এবার আলোচনায়। সাভারের আমিনবাজারের বড়দেশী গ্রামে শবেবরাতের রাতে ছয় ছাত্রকে ডাকাত বানিয়ে পিটিয়ে হত্যার ঘটনায় কেঁদেছে গোটা জাতি। ঘটনাস্থলে পুলিশ উপস্থিত থাকলেও তাদের রক্ষায় এগিয়ে আসেনি। তাই নীরব দর্শকের ভূমিকায় থাকা পুলিশের নৈতিকতা নিয়ে প্রশ্ন তোলা হয়। তাদের হত্যাকারী হিসেবে বিচারের মুখোমুখি করার দাবি ওঠে সর্বত্র। শবেবরাতের রাতে আমিনবাজারের বড়দেশী এলাকার কেবলার চরে গিয়েছিলেন সাতজন। তাদের মধ্যে ইব্রাহিম খলিল, শহিদুর রহমান পলাশ, কামরুজ্জামান কান্ত, টিপু সুলতান, শামস রহিম শাম্মাম ও মনির হোসেন ছিলেন ছাত্র। তাদের সঙ্গে ছিলেন আল-আমিন নামের আরও এক যুবক। শবেবরাতের রাতে ওই ছয় ছাত্র ঢাকা থেকে ঘুরতে গিয়েছিলেন বড়দেশী গ্রামে।